Il strent leam cu la tiere danubiane
Une storie complicade ma plene di interès, chê de Ongjarie intal periodi che al cjape dentri la fin dal secul XIV e i prins vincj agns dal ‘400. Intant, bisugne tacâ cul dî che la storie de nestre Patrie e je simpri stade instreçade in maniere straordenarie cun chê ongjarese. La diocesi di Aquilee, come che o savìn ben, fin dal at de sô fondazion in ete costantiniane, e rivave a poiâ i pîts su lis rivieris dal Balaton. La Historia Langobardorum di Pauli nus conte che Lopchis, il so antenât, al vignive propit di un vilaç de Panonie. E par secui, la grande strade che e leve daûr dal cors de Drau e de Save finint inte Danau, e jere pestade di marcjadants che a tignivin insiemi lis citâts di Buda e di Pest dongje di chês di Cividât e di Udin: monedis, pinsîrs, art e bielece a univin duncje il Friûl e il ream dai Ongjarês.
◆ Ma nol baste: cuant che intal 1382 il vecjo re Luîs I al mûr, la corone e passe, dopo un moment di tension fuarte, al om di sô fie Marie, ven a stâi a Sigjismont di Lussemburc, fi di un dai plui grancj imperadôrs de Ete di Mieç e amì straordenari de Patrie dal Friûl, ven a stâi Carli IV. Une famee, chê di Lussemburc, che e veve dât al Patriarcjât ancje il grant Nicolau, barbe di Sigjismont e svindicadôr dal sassinament dal Patriarcje Bertrant. Un tron une vore bulint, chel di Sigjismont, dal moment che il re al veve di tignî di voli i Turcs, la oposizion interne dal fuart partît di oposizion, peât ae famee dai Angiò, e ancje il re cravuat Hrvoje Vukcˇi´c Hrvatini´c che al dominave su Dalmazie e Slavonie e, poiât dal so vescul Paul Horvat, al voleve smarcjâsi simpri di plui dal control de corone ongjarese. Cuant che l’opistor (vescul) angjioin di Sigjismont, Ladislau di Napoli, al à vendût a Vignesie i siei dirits di sucession su dute la cueste Dalmate, la Serenissime si fasarà une des nemiis plui invelegnadis dai Ongjarês e massime dal lôr re. Par chest, Sigjismont al sarà il plui fuart aleât dal patriarcje Ludwig von Teck, l’ultin princip in temporalibus, intes azions di difese de Patrie jenfri il 1419 e il 1420. Par fâ cuintri ai tancj nemîs, la inteligjence di Sigjismont e sarà chê di dâi fuarce soredut aes citâts e ae borghesie, di simpri contrarie ae nobiltât. Nomenât re dai Romans intal 1410 e duncje costret a spostâsi in continuazion jenfri lis capitâls di chel grant ream, al veve cjatât in cheste formule une aleance cetant potente tra corone e marcjât, che e permetarà aes comunitâts di invistî une vore in art e in bielece, sponsorizadis des bancjis e dai marcjâts.
◆ Crodint inte necessitât di union de Glesie ocidentâl, spacade dal Schisme, al sarà lui a sburtâ il Concili di Costance (1414-18), là che si poiarà la semence dal Umanisim. Al veve istituît un ordin militâr une vore potent e fuart, l’Ordin dal Dragon, par protezi la Cristianitât cuintri dai siei nemîs. In cualchi an, il voivoda de Transilvanie, che in chel moment e jere sot de Ongjarie, Vlad Tepes, al deventarà un famôs rapresentant di chel stes Ordin dal Drâc, e al sarà cognossût miôr tant che Dracula. Us disial alc? ❚
CE SUCEDEVIAL IN CHÊ VOLTE TAL MONT? Biel tornant de OngjarieAgnul Floramo
Il strent leam cu la tiere danubiane
fur_Latn fur_Latn fur_Latn fur_Latn fur_Latn fur_Latn